# ஈழை நோய்


**ஈழை நோய்** அல்லது **ஈளை** அல்லது **மூச்சுத்தடை நோய்** (Asthma, ஆஸ்துமா) என்பது நுரையீரலில் ஏற்படும் நீடித்த/நாட்பட்ட (chronic) அழற்சியினால் மீண்டும் மீண்டும் வரக்கூடிய (recurrent) மூச்சு எடுத்தலில்/விடுதலில் சிரமத்தைக் கொடுக்கும் மூச்சுத்திணறல்/மூச்சிரைப்பு நிலை ஆகும். இதற்கு முக்கியக் காரணம் சுவாசக் குழாய்களின் உட்படலத்தில் ஏற்படும் வீக்கத்தால் காற்று உட்சென்று வெளியேறும் பாதையில் ஒடுக்கமேற்பட்டு காற்றின் ஓட்டத்தில் ஏற்படும் வீழ்ச்சியாகும். சுவாசக் குழாய்களைச் சுற்றியிருக்கும் தசைகளில் ஏற்படும் மீளும் தன்மை கொண்ட (reversible) சுருக்கம் மற்றும் இறுக்கம் போன்றவையும், நுரையீரலில் ஏற்படும் அழற்சியினால் ஏற்படும் புண்பட்ட நிலை, வீக்கம் என்பனவும் அசெளகரியமான நிலையை ஏற்படுத்தும். இதன் தீவிரத்தன்மையும் (severity) நிகழ்வுகளுக்கிடையிலான இடைவெளியும் (frequency) மனிதனுக்கு மனிதன் வேறுபடும். இந்த நோய் எல்லா வயதினரிலும் காணப்படுவதாயினும் பொதுவாக குழந்தைகளிலேயே ஆரம்பிக்கும். இந்த நோயின் முக்கியமான அறிகுறிகளாக இழுப்பு, இருமல், நெஞ்சு இறுக்கம், விரைவான குறுகிய மூச்சு என்பன அமைகின்றன. மீண்டும் மீண்டும் இந்த நோயின் பாதிப்புக்கு உட்படுபவர்களுக்கு தூக்கமின்மை, பகலில் களைப்பு போன்றவை இருப்பதால், அவர்களால் தமது நாளார்ந்த செயல்களைச் சரிவரச் செய்ய முடியாத நிலை காணப்படும்.  

இந்த ஈழை நோயானது **தொய்வு, இழுப்பு, முட்டு, சுவாச முட்டு, இழைப்பு நோய், மூச்சுத் தடை நோய், மூச்சுப் பிடிப்பு நோய்** என பல்வேறு பெயர்கள் கொண்டு அழைக்கப்படுகிறது. உலக சுகாதார நிறுவனம் கொடுத்துள்ள 2011 ஆம் ஆண்டு மே மாத அறிக்கையின்படி, உலகில் 235 மில்லியன் மக்கள் இந்த நோயினால் பாதிக்கப்பட்டிருப்பதாக தெரியவந்தது. ஏனைய நீடித்த/நாட்பட்ட நோய்களுடன் ஒப்பிடுகையில் இறப்பு வீதம் குறைவாக இருப்பினும், 2005 ஆம் ஆண்டில் கிட்டத்தட்ட 255000 மக்கள் இந்நோயால் இறந்திருப்பதை உலக சுகாதார நிறுவனம் உறுதிப்படுத்தியிருந்தது. குழந்தைகளில் வரும் நாட்பட்ட நோய்களில் மிக அதிகளவில் இருப்பதும் இந்நோயே என உலக சுகாதார நிறுவனம் அறிவித்துள்ளது பிரித்தானிய மக்களில் 6.5 சதவீத மக்களும் உலகளவில் மொத்தம் 300 மில்லியன் மக்களும் இந்த நோயினால் பாதிக்கப்பட்டுள்ளனர்.அமெரிக்காவில், ஒரு வருடத்தில் 4000 மக்கள் இறப்பதற்கு இந்த ஈழைநோய் காரணமாக உள்ளது. 2025 ஆம் ஆண்டில் உலகில் 100 மில்லியன் மக்கள் இந்நோயினால் பாதிக்கப்படக்கூடும் எனக் கணக்கிடப்பட்டுள்ளது லூக்காட்ரியன் (Leukotriene) எதிர் மருந்து, கார்டிகோஸ்டீராய்டுகளை விட ஆற்றல் குறைவானது. ஆனால் இதைப் பயன்படுத்துவதினால் எந்தவித பக்கவிளைவுகளும் ஏற்படாது. மெப்போலிஸுமாப் (mepolizumab) மற்றும் ஓமாலிஸுமாப் (omalizumab) போன்ற ஒற்றையணு பிறபொருளெதிரி மருந்துகள், சில நேரங்களில் ஆற்றல் வாய்ந்தவையாக உள்ளன. நோய் வரப்போகின்றது என்பதை முதலே தெரிந்துகொண்டு தகுந்த நேரத்தில் தகுந்த சிகிச்சையை எடுப்பது இந்நோயில் மிகவும் பலனளிப்பதாய் உள்ளது.  

நாட்பட்டுத் தடைச்செய்யும் நுரையீரலுக்குரிய நோய் மற்றும் நாட்பட்ட மூச்சுக்குழாய் அழற்சி ஆகியவற்றைப் போல் அல்லாமல் ஈழைநோயின் அழற்சி மீளக்கூடியதாக இருக்கும். காற்றேற்ற விரிவு போல் இல்லாமல் ஈழைநோயானது மூச்சுக்குழாய்களைப் பாதிப்பதே அல்லாமல் மூச்சுச் சிற்றறைகளைப் பாதிப்பதில்லை. ஈழைநோயானது காற்றுவழிகளில் ஏற்படும் ஒரு பொதுவான நாட்பட்ட கோளாறாகும் என்று **தேசிய இதயம் நுரையீரல் மற்றும் இரத்த நிறுவனம்** வரையறுக்கிறது. மாறுபடும் நிலை, மற்றும் திரும்பத் திரும்ப ஏற்படும் அறிகுறிகள், காற்றோட்ட அடைப்பு, மூச்சுக்குழாய்ச் சிரை ஹைப்பர்ரெஸ்பான்சிவ்னஸ் (hyperresponsiveness) (பிராங்கஇசிவு) மற்றும் ஒரு அழற்சியாக கருதப்படுகிறது.  

வளர்ந்த நாடுகளில் இருக்கும் பொதுமக்கள் ஈழைநோய்த் தாக்கநிலையின் மேல் தங்கள் கவனத்தைத் தற்போது திருப்பியுள்ளனர். நகர்ப்புறக் குழந்தைகளில் நான்கில் ஒரு பங்கு குழந்தைகள் இந்த நோயினால் பாதிக்கப்படுவதே இந்நோய் அதிவேகமாகப் பரவுவதற்கான காரணமாகக் கருதப்படுகிறது.  

## வகைப்பிரித்தல்
ஒரு நொடியில் வேகமாக வெளிவிடக்கூடிய மூச்சின் கனஅளவு (FEV<sub>1</sub>) மற்றும் மூச்சுவிடுதல் வீதத்தின் உச்சநிலை ஆகியவற்றை அடிப்படையாகக் கொண்டு இந்நோயானது வகைப்பிரிக்கப்படுகிறது.  

**<td>'''ஆஸ்துமா நோயின் தீவிரத்தன்மையை வகைப்பிரித்தல்'''**

| குழப்ப அல்லது மந்தநிலை |
| --- |

மிகத் தீவிரமான ஈழை நோய்த்தாக்கத்தின் போது நோயாளிக்கு போதியளவு உயிர்வாயு/ ஆக்சிசன் (oxygen) கிடைக்கப் பெறாமையால் நோயாளி நீல நிறத்திற்கு மாறக் கூடும். அத்துடன் நெஞ்சுவலியால் பாதிக்கப்படுவதுடன் தன்னுணர்விழந்த நிலைக்குச் செல்லவும் நேரும். உணர்விழந்த நிலையை அடைய முன்னர் நோயாளியால் அங்கங்களில் உணர்ச்சியற்ற ஒரு நிலையையும் உள்ளங்கைகளில் ஈரலிப்புத் தன்மையையும் உணர முடிவதுடன் பாதங்கள் குளிர்ந்து போகும். இந்நிலை மேலும் தீவிரமடையும்போது வழமையான சிகிச்சைகள் எதுவும் பலனளிக்காத நிலையையடைந்து சுவாசம் முற்றிலுமாக நின்று இறப்பு நிலைக்குப் போக வேண்டி நேரலாம்.  

நோயின் தீவிர நிலையில் அறிகுறிகளும் தீவிரமாக இருப்பினும் இரு தாக்கங்களுக்கிடையில் நோயாளிகளில் எவ்வித அறிகுறிகளும் வெளித் தெரியாமல் இருக்கும் சந்தர்ப்பங்களும் உண்டு.  

## நோய்க்கான காரணங்கள்
ஈழை நோய்க்கான அடிப்படைக் காரணங்கள் மிகச் சரியாக இது தான் என்று குறிப்பிட்டுச் சொல்ல முடியாததாக உள்ளது. சூழல் காரணிகளுடன் மரபியல் காரணிகளும் இணைந்தே இந்த ஈழை நோயை ஏற்படுத்துகிறது. இந்தக் காரணிகள் நோயின் தீவிரத் தன்மையையும் சிகிச்சைக்கான பலனையும் மாற்றுகின்றது.  
சில சூழல், மரபியல் காரணிகள் ஆராய்ச்சிகள் மூலம் உறுதிப்படுத்தப்பட்டிருப்பினும் வேறு பல காரணிகள் இன்னமும் உறுதிப்படுத்தப்படாத நிலையிலேயே உள்ளன. மிகவும் இலகுவாக தாக்குதலுக்கு உள்ளாகக் கூடிய நுரையீரலுக்கு ஆபத்து வரக்கூடும் என்ற நிலையில் நுரையீரலுக்குச் செல்லும் காற்று வழியானது தற்காப்பு நோக்கில் சுருங்கி மூடிக் கொள்ளப் பார்ப்பதாகக் கருதப்படுகிறது. கலிபோர்னியா பல்கலைக்கழகத்தில், உயிரியல் வேதியியல் மூலக்கூற்று உயிரியல் பிரிவிலிருந்த புரொஃப்பெட் (Profet) என்பவர் மனித உடலின் நோய் எதிர்ப்புத் தொகுதியானது ஒவ்வாமை ஊக்கிகளை (allergens) தமக்கான அச்சுறுத்தலாகவே கருதுவதாகக் கூறினார். இதனால் ஈழை நோயானது கூர்ப்பின் வழி தோன்றிய உடலின் ஒரு தற்காப்பு இயங்கு முறையாகக் கொள்ளப்படலாம். இதன்வழி சுவாச வழிக்கான மாசுபடுத்திகள் அகற்றப்படும்போது அல்லது குறைக்கப்படும்போது இந்நோயினால் ஏற்படும் பிரச்சனைகளும் குறையும் என்று கூறப்படுகின்றது.  
### சூழலியல் காரணிகள்
நோய்க்கான பொதுவான காரணங்கள்:  
- **ஒவ்வாமை ஊக்கிகள்** (allergens) - தூசு, சிற்றுண்ணிகள், மகரந்தம், பூஞ்சை
- **புகையிலையிலிருந்து வரும் புகை.** குறிப்பாக, பெண்கள் கருத்தரித்து இருக்கும் போது சிகரெட் புகைத்தலுடன் இந்நோய் தொடர்புடையதாக இருப்பதாகக் கருதப்படுகிறது.. காற்று மாசுபடுத்திகளின் வெளியாக்கத்திற்கும் (எ.கா. வாகனங்களினால் ஏற்படும் தூய்மைக்கேடு) குழந்தைப் பருவத்தில் ஏற்படும் ஈழைநோய்க்கும் இடையே தொடர்பு இருக்கிறது என்று சமீபத்தில் வந்த ஆய்வுகள் கூறுகின்றன. ஈழைநோய் ஏற்படுதல் மற்றும் குழந்தைப்பருவ ஈழைநோய் அதிகரித்தல் ஆகிய இரண்டுமே வெளியே உள்ள காற்று மாசுபடுத்திகளினால் தான் ஏற்படுகிறது என்று இந்த ஆராய்ச்சி கண்டுபிடித்துள்ளது.

மேலும் இந்நோயைத் தீவிரப்படுத்தக் கூடிய ஏனைய காரணிகளாவன:  
- **குளிர் காற்று**
- கோபம், கவலை, பயம் போன்ற உணர்ச்சிவசப்படும் நிலைகள்'''
- **மன அழுத்தம்**. மன ரீதியான உளைச்சலின் காரணத்தினால் இந்நோய் ஏற்படலாம் என்று பல நாட்களாகச் சந்தேகிக்கப்பட்டு வந்தது. ஆனால் சமீபத்திய பத்தாண்டுகளில் தான் இந்தக் கருத்துக்களை உறுதிப்படுத்தும் வகையில், அறிவியல் பூர்வமான ஆதாரங்கள் கொடுக்கப்பட்டன. மன உளைச்சல் ஈழைநோய் அறிகுறிகள் ஏற்படுவதற்கு நேரடியான காரணமாக இல்லை. உளைச்சல், ஒவ்வாமை ஊக்கிகள் மற்றும் தூண்டிகளுக்குப் பதிலளிக்கும் காற்றுவழி அழற்சியின் அளவை நோய் எதிர்ப்பு மண்டலம் அதிகரிக்கச் செய்கிறது. இந்தச் செயலுக்கு மனச்சோர்வு அல்லது மன உளைச்சல் தூண்டுதலாக இருக்கிறது என்று எண்ணப்படுகிறது.
- **அதிகரித்த உடற் தொழிற்பாடுகள்**
- **இளம் வயதிலேயே நுண்ணுயிர்கொல்லிகளின் அதிகரித்த பாவனை** (இதனால் உடலிலுள்ள நல்ல நுண்ணுயிர்களும் அழிந்து போவதுடன் உடலின் நோய் எதிர்ப்பாற்றல் முறைமையும் எதிர்க்கும் திறனை இழக்க ஆரம்பிக்கும்.
- **சில மருந்துகள்** (சில ஆராய்ச்சி முடிவுகள், பாராசித்தமோல் பாவனை அதிகரிக்கும்போது ஈழை நோயின் நிகழ்வும் அதிகரிப்பதாகக் கூறுகின்றது).
- HSV, VSV, CSV போன்ற சில தீ நுண்மத் தொற்றுக்களும் ஈழை நோயின் நிகழ்தகவைக் கூட்டியிருப்பதாக அறியப்படுகின்றது
- **குழந்தைப் பேறானது அறுவைச் சிகிச்சை மூலம்** நிகழ்ந்திருந்தால் அங்கேயும் இந்நோயின் தாக்கம் அதிகரிப்பதாகக் கூறப்படுகின்றது. இயல்பு வழி பிரசவத்தின் மூலம் பிறக்கும் குழந்தையுடன் ஒப்பிடும் போது அறுவைச் சிகிச்சையின் மூலம் பிறந்த குழந்தைக்கு ஆஸ்துமா நோயின் தாக்கம் 20 சதவீதம் அதிகமாக உள்ளது என்று மெட்டா-பகுப்பாய்வு கண்டுபிடித்துள்ளது. இயல்பு வழி பிரசவத்துடன் ஒப்பிடும் போது அறுவைச் சிகிச்சையில் நோய் எதிர்ப்பு மண்டலத்தில் சிறு மாற்றம் நிகழ்வதால் (நலவியல் கருதுகோளில் விவரிக்கப்பட்டுள்ளது) இவ்வாறு நிகழ்வதாக அறியப்படுகிறது

சிறுவயதிலேயே குழந்தைகள் காப்பகங்களுக்கு குழந்தைகள் போவதன் காரணத்தினால் வைரசு சார்ந்த சுவாசத்திற்குரிய தொற்றுநோய்கள் அதிகமாக ஏற்படலாம். இது போன்ற சுவாசத்திற்குரிய நோய்த்தொற்றடைந்த குழந்தைகள் ஈழை நோய்த்தொற்றிலிருந்து பாதுகாப்பாக இருக்கலாம் என்ற கருத்தும் நிலவுகிறது. இந்த கருத்திலிருந்து முரண்பாடான முடிவுகள் வெளியானாலும் இந்த பாதுகாப்பு மரபு ரீதியாக சம்பந்தப்பட்டிருக்கலாம் என்று எண்ணப்படுகிறது.. ஆனாலும் இப்படியான ஆய்வுகள் தற்செயலாக நடந்தது அல்ல என்பதை உறுதிப்படுத்த மீண்டும் செய்யப்பட வேண்டியது அவசியமாகும். 2005 ஆம் ஆண்டின் இறுதியில் 6 அல்லது அதற்கு மேற்பட்ட வேறுபட்ட மக்களிடம் நடத்திய ஒரு ஆய்வில் 25 மரபணுக்களிற்கும் ஈழை நோய்க்கும் இடையிலான தொடர்பு அறியப்பட்டது